窦牟
元日喜闻大礼寄上翰林四学士中书六舍人二十韵
有事郊坛毕，无私日月临。岁华春更早，天瑞雪犹深。
玉辇回时令，金门降德音。翰飞鸳别侣，丛植桂为林。
粉泽资鸿笔，薰和本素琴。礼成戎器下，恩彻鬼方沈。
麟爵来称纪，官师退绝箴。道风黄阁静，祥景紫垣阴。
寿酒朝时献，农书夜直寻。国香煴翠幄，庭燎赩红衾。
汉魏文章盛，尧汤雨露霃。密辞投水石，精义出沙金。
宸扆亲唯敬，钧衡近匪侵。疾驱千里骏，清唳九霄禽。
庆赐迎新服，斋庄弃旧簪。忽思班女怨，遥听越人吟。
末路甘贫病，流年苦滞淫。梦中青琐闼，归处碧山岑。
窃抃闻韶濩，观光想韎任。大哉环海晏，不算子牟心。